Ramaphosa vs. Mkhwebane: OB kry opstopper(Argieffoto) Die Pretoriase hooggeregshof het Dinsdag in ŉ snydende uitspraak alle bevindings van die Openbare Beskermer (OB) teen pres. Cyril Ramaphosa in haar verslag oor die finansiering van sy presidentsveldtog ter syde gestel. Ramaphosa het die hof gevra om adv. Busisiwe Mkhwebane se verslag oor die skenking van R500 000 wat sy presidensiële verkiesingsveldtog (CR17) in 2017 van wyle Gavin Watson van die maatskappy Bosasa ontvang het, in hersiening te neem. Mkhwebane het bevind dat Ramaphosa die parlement mislei het oor hierdie skenking en dat sy veldtog om president van die ANC te word, deurspek was met bewerings van geldwassery. ŉ Volbank regters het nou bevind Mkhwebane het ŉ regsdwaling gepleeg en haar magte in die ondersoek oorskry. Die hooggeregshof In Pretoria. (Foto: Twitter) Die hof het bevind geen openbare geld was by die veldtog betrokke nie en dit het dus buite die mandaat van die OB se kantoor geval. Die hof het ook bevind dat Mkhwebane se verwarring oor regspunte soos dié haar hele verslag teen die president besoedel het. Oor die kwessie van geldwassery het die hof gesê dit lyk asof Mkhwebane haar bevindings daarop gegrond het dat Ramaphosa sy veldtogrekening opgestel het met die doel om omkoopgeld van skenkers in ruil vir politieke gunste te vra. Mkhwebane het gesê daar was prima facie-bewys van geldwassery rakende die Watson-skenking, maar die hooggeregshof het bevind daar is geen bewyse om haar bevindings te staaf, óf haar najaag van die bewerings te regverdig nie. “Die OB het allesbehalwe ŉ oop gemoed aan die dag gelê toe sy die ernstige bevindings op ongegronde aannames gemaak het. Haar bevindings was nie net irrasioneel nie, maar ook roekeloos.” Die hof was net so krities oor Mkhwebane se gevolgtrekking dat die maatskappy se skenking – en ook die skenkings van ander maatskappye – werklike kommer oor staatskaping veroorsaak. Pres. Cyril Ramaphosa. (Foto: Siyabulela Duda/GCIS) Die hof het die OB se bevindings ter syde gestel, asook die remediërende stappe wat sy teen die president voorgeskryf het. Haar opdragte aan die speaker van die parlement en die nasionale direkteur van openbare vervolging was ook ŉ oorskryding van haar kantoor se magte, het die regters bevind. Volgens die regters het Mkhwebane hierdeur die diskresionêre magte van die speaker probeer omseil en die onafhanklikheid van die hoof van die Nasionale Vervolgingsgesag probeer ondermyn. Sosialemediagebruikers het uiteenlopend op die uitspraak gereageer. Sommige het gesê dit is duidelik dat die OB ŉ verleentheid vir Suid-Afrika is en afgedank moet word, terwyl ander voet by stuk hou die uitspraak is ŉ aanduiding dat die regbank gekaap is. Die jongste bevinding – een van talle teen Mkhwebane – gaan waarskynlik meer skietgoed verskaf aan diegene wat die OB van haar amp wil laat onthef. Die DA is aan die voorpunt van dié proses en het verlede maand ŉ gewysigde mosie by die parlement ingedien om Mkhwebane die trekpas te laat kry. Die DA voer aan Mkhwebane is onbevoeg vir haar pos, onder meer op grond van die groot aantal hofuitsprake wat verskeie van haar bevindings al ongeldig verklaar het.